Innrømmet innside-feil: Krever nye svar fra Gram
Forsvarsminister Bjørn Arild Gram (Sp) innrømmet at sakene knyttet til milliardkontrakt til våpenprodusenten Nammo burde vært håndtert som innsideinformasjon i Forsvarsdepartementet. Nå krever kontrollkomiteen på Stortinget nye svar. Gram innrømmet nylig at deler av sakskomplekset knyttet til våpenproduksjon i Nammo trolig burde vært håndtert som innsideinformasjon. Hans partikollega Ola Borten Moe (Sp) måtte gå av etter aksjekjøp i Nammos eierselskap. Gram opplyste først at sakene knyttet til våpenproduksjon ved Nammo ikke ble håndtert som innsidesaker. Nå ber Stortingets kontroll- og konstitusjonskomité om nye svar fra Gram: Hadde departementet behandlet dette som innsidesak, ville de laget en liste over personer som hadde kjennskap til beslutningen. Disse ville da hatt status som innsidere. Det er forbudt for dem som handler på en slik liste, å handle i den aktuelle aksjen. Kontrollkomiteens spørsmål til Gram kommer samtidig som komiteen også har bedt om en redegjørelse fra tidligere statsminister Erna Solberg: Stortingspolitikerne vil komme til bunns i hvilke vurderinger Solberg gjorde av egen habilitet knyttet til selskaper der ektemannen Sindre Finnes har handlet aksjer. Milliardkontrakt og etterforskning Gram har forklart at det må gjøres en konkret vurdering på om offentliggjorte opplysninger om kjøpene var egnet til å påvirke aksjekursen til Kongsberg Gruppen AS, for å avgjøre om en sak skal behandles som innsidesak.  Ola Borten Moe (Sp) gikk av som statsråd tidligere i sommer etter en E24-sak som viste at den daværende nestlederen i Senterpartiet kjøpte aksjer for 415.000 kroner i Kongsberg Gruppen.  Det skjedde en uke før regjeringen annonserte en milliardkontrakt til Nammo, et selskap delvis eid av Kongsberg Gruppen.  «Ble det foretatt en konkret vurdering i forkant av sakene knyttet til våpenproduksjon i Nammo?», spør komiteen.  En ukes frist De ber også om å vite detaljene av denne vurderingen, dersom den ble gjort:  «Dersom det ble foretatt en vurdering i forkant av de nevnte sakene, ber komiteen om å få opplyst om når og hvordan denne vurderingen ble foretatt, samt en redegjørelse for hva som er begrunnelsen for at departementet i ettertid har endret vurdering og konkludert med at deler av sakskomplekset sannsynligvis burde vært håndtert som innsideinformasjon».  Gram må svare komiteen om en uke, innen tirsdag 3. oktober.  Økokrim åpnet i slutten av august etterforskning av Ola Borten Moes aksjekjøp. Han avviser at han har brutt innsideregelverket. 
Forsvarsminister Bjørn Arild Gram (Sp) har erkjent at saker knyttet til våpenprodusenten Nammo trolig burde ha vært håndtert som innsideinformasjon. Partikollega Ola Borten Moe (Sp) måtte gå av etter aksjekjøp i Nammos eierselskap Kongsberg Gruppen. Stortingets kontroll- og konstitusjonskomité krever nå mer informasjon fra Gram om hvilke kontrakter og beslutninger som burde vært håndtert som innsideinformasjon, og når departementet innså dette.